  Майя Бывальцева Туннэ, 8-тӥ пӧсьтолэзе, Дэбес черкогуртын удмурт крезьгурчилы Геннадий Корепанов-Камскийлы сӥзем пу скульптураез усьтӥзы. Со сярысь ивортодэтъя «Удмуртия» агентстволы Дэбес ёрос администрациысь лулчеберетъя но туризмъя управленилэн кивалтӥсез Александр Корепанов вераз. Скульптураез «Певец земли удмуртской» ӵектос улсын Росси азьмуртлэн грантъёсъя фондэз юрттэмен кылдытӥзы. Александр Корепановлэн верамезъя, нырысь ик крезьгурчилэн барельефеныз ӟус, туспуктон инты, лэсьтыны малпало вал, но Пичи Пургаысь кибашлы Виктор Яковлев зэмос синпелет пӧрмытӥз. Со эскиз лэзиз, нош эскизын зэмо синпелет. <…> Геннадий Михайлович ӟус вылын пуке, «Чупчипал» паркысь сцена вылэ учкоз. Котькуд мылкыд карись, вӧзаз пуксьыса, туспуктэм лэсьтыны быгатоз Александр Корепанов, Дэбес ёросысь лулчеберетъя но туризмъя управлениелэн кивалтӥсез Дэбесын Геннадий Корепанов-Камскийлы синпелет усьтӥзы 3 фото Пужымлэсь синпелетэз крезьгурчилы укшатыны бадӟым быгатонлык кулэ, соин ик уж борды басьтӥськисьёсты шедьтыны туж секыт вал, шуиз Александр Корепанов. Ӵектосэз Удмуртиысь лулчеберетъя министерствоын Геннадий Корепанов-Камскийлэсь юбилейзэ пусъёнэз радъясь комитетын соглаштӥзы, отын крезьгурчилэн Дарья нунокез но вал. Ми данъяськыса вераны быгатӥськом, Удмуртиын та нырысетӥез Геннадий Михайлович Корепанов-Камскийлы сӥзем синпелет, мукетыз ӧвӧл. <…> Со, оло, кинлы ке мылкыд сётоз, кин ке элькунын но лэсьтоз. Ижкарын крокодилъёсты гинэ уд пукты ук. Мыным потэ, асьмелэнъёсыз бордысен кутскыны кулэ Александр Корепанов, Дэбес ёросысь лулчеберетъя но туризмъя управлениелэн кивалтӥсезАлександр Корепановлэн верамезъя, со пӧртэм пумиськонъёсын лулчеберет удысын ужасьёслэсь ик юалляськылӥз, кин со Геннадий Корепанов-Камский. Туж ӧжытэз шонер валэктон сётэм, нош вордскем интыез сярысь воксё но уг тодо вылэм. Соин ик лулчеберетъя но туризмъя управленилэн кивалтӥсез крезьгурчилы сӥзем бадӟым ӵектос гожтӥз. Ӵектосэз быдэсъян 1-тӥ пӧсьтолэзе кутскиз. Крезьгурчилы синпелет усьтон - нырысетӥез ужзы. Али Дэбесысь «Чупчипал» паркын сцена пукто, собере учкисьёслы ӟусъёс лэсьтозы на. 17-тӥ гудырикошконэ отын «Певец земли удмуртской» элькун фестиваль ортчоз. Озьы ик ӵектос улсын Геннадий Корепанов-Камскийлы буре ваён пулъёс усьтозы - Дэбес ёросысь Тыловай черкогуртысь лулчеберет юрт вылэ, Ижкарын Крезьгуръя элькун колледж но улэм юртэз (Пушкинской урам, 182) вылэ.  Тодэ вайытом, Дэбес ёросысь Тыловай черкогуртысь лулчеберетъя юрт крезьгурчилы, кырӟасьлы, артистлы Геннадий Корепанов-Камскийлы вордӥськем дырысеныз 90 ар тырмонлы «Эн вунэтэ кырӟанъёсме» флешмоб ялӥз. Азьвылгес Ижкар администрациын Удмуртилэн шоркарысьтыз одӥгезлы выль урамлы Геннадий Корепанов-Камскийлэсь нимзэ сётон сярысь пумкылъян кутӥзы.  Тегъёс: Мерлык Лулчеберет Дэбес Удмуртия синпелет крезьгурчиос тодынвозён ГеннадийКорепанов-Камский  